Elizabeth McCracken

**Elizabeth McCracken** (født i 1966 i Boston, Massachusetts) er en amerikansk forfatter av skjønnlitteratur. Hun har blant annet mottatt PEN New England Award.

## Bakgrunn og familie
Elizabeth McCracken er datter av Samuel McCracken, som var professor ved Boston University, og Natalie Jacobson McCracken, som var sjefsredaktør ved Boston Universitys forleggeravdeling (enhet for «development and alumni publications»). Hun er gift med romanforfatteren Edward Carey. De har to barn, sønnen August George Carey Harvey og datteren Matilda Libby Mary Harvey. Et tredje barn døde i mors liv, og denne opplevelsen er utgangspunktet for McCrackens erindringsbok *An Exact Replica of a Figment of My Imagination*.

McCracken underviser på forfatterstudiet Michener Center for Writers ved University of Texas at Austin. Både hun og hennes mann underviste tidligere ved Iowa Writers' Workshop. Hun er søster av Harry McCracken, som tidligere var sjefsredaktør for tidsskriftet *[[PC World (magazine)|PC World]]* og som startet nettstedet Technologizer.com.

## Utdannelse og forfatterskap
McCracken gikk på high school i Newton, Massachusetts. Deretter tok hun først en bachelorgrad og så en mastergrad i engelsk ved Boston University, etterfulgt av en mastergrad (M.F.A.) ved University of Iowa, og en mastergrad (M.S.) i bibliotekfag ved Drexel University. I 2008 og 2009 bodde hun i Cambridge, MA, der hun var doktorgradsstudent («fellow») ved Radcliffe Institute for Advanced Study.  

I 2014 ga hun ut sin første novellesamling på 20 år: *Thunderstruck & Other Stories*. Den inneholder ni noveller, deriblant en historie om en fremgangsrik dokumentarfilmskaper som blir stilt ansikt til ansikt med en kjent person som han har manipulert og forrådt. En annen novelle handler om en ung akademiker som sørger over tapet av sin hustru, og en tredje handler om sjefen for en dagligvarebutikk som blir besatt av å finne ut hva som har skjedd med en kvinne som plutselig har forsvunnet. Novellen «Hungry» ble i 2015 nominert til Sunday Times EFG Private Bank Short Story Award, som er verdens betydeligste litteraturpris for enkeltstående noveller.  

Den 4. mars 2015 ble det kunngjort at Elizabeth McCracken hadde vunnet «The Story Prize» for novellesamlingen *Thunderstruck & Other Stories*; prisbeløpet var på 20&nbsp;000 USD.  

I 2021 ga hun ut en ny novellesamling, *The Souvenir House*. Den ble nominert til National Book Awards for 2021.  

## Priser og nominasjoner

* 1996: National Book Awards finalist for romanen *The Giant’s House*
* 2002: L.L. Winship/PEN New England Award for *Niagara Falls All Over Again*
* 2014: National Book Awards long list for novellesamlingen *Thunderstruck & Other Stories*
* 2015: The Story Prize for *Thunderstruck & Other Stories*.
* 2015: Sunday Times EFG Private Bank Short Story Award shortlist for novellen «Hungry»
* 2021: Sunday Times Short Story Award shortlist for *The Irish Wedding*
* 2021: National Book Awards long list for *The Souvenir Museum*

## Bibliografi

* 1993: *[[Here's Your Hat What's Your Hurry]]* (roman), Random House
* 1996: *[[The Giant's House]]* (roman), Vintage/Avon &#x2013; på norsk i 1998 med tittelen *Kjempens hus – en romanse*; oversatt av Per Kristian Gudmundsen. Granta Books publiserte utdraget *The Giant of Cape Cod* fra denne romanen i antologien *Granta 54: Best of Young American Novelists*
* 2001: *Niagara Falls All Over Again*
* 2008: *An Exact Replica of a Figment of My Imagination* (erindringer)
* 2014: *[[Thunderstruck (story collection)|Thunderstruck]]*
* 2018: *Bowlaway*
* 2021: *The Souvenir Museum – Stories* (novellesamling)
* 2022: *The Hero of This Book*

## Referanser


## Eksterne lenker
*